Foto: Logo

Mogući protest imaće slogan „Budućnost Srbije – Borba protiv mafije“.

Aleksandar Vučić, predsednik Udruženja CarGo, ovim povodom izjavio je da Zorana Mihajlović i taksi mafija na svaki način, protiv Ustava i protiv svih zakona žele da zabrane Udruženje građana „CarGo“.

„I dalje radimo sve da izbegnemo poslednju opciju – a to je protest. Ovim putem još jednom tražimo sastanak, ali u prisustvu premijerke. Ukoliko ne dobijemo odgovor do srede odgovorićemo na pozive građana i članova i krenuti u masovan protest. Građani su od nas sve vreme tražili da izađemo na ulice, mi smo želeli da rešenje pronađemo u institucijama. Međutim, ukoliko se nastavi sa pritiscima, prinuđeni smo na poslednju liniju odbrane Srbije, jer su Zorana Mihajlović i taksi mafija privatizovali sve institucije. Mafija želi da ugasi mladost Srbije, da iz zemlje protera inovacije. Mi ćemo zaustaviti ovo otimanje države od njenih građana“, rekao je Vučić.

Veliki protest članova ovog Udruženja, sa više od 120 hiljada članova, najavljen je danas nakon sednice tzv „radne grupe“ za analizu i davanje predloga i mišljenja u vezi sa primenom propisa u oblasti taksi prevoza.

„Ova paradržavna struktura ima samo jedan jedini cilj – gašenje Udruženja,“ naglasio je Vučić i dodao da „niko od članova Radne grupe nije prisustvovao sednici, osim Zorane Mihajlović i Danijele Vazure. Pored njih bili su prisutni Zoranini saborci, zaštitnici taksi kartela, a čak i njegovi predstavnici“.

Ovo je još jedan dokaz da Zorana Mihajlović zloupotrebljava Vladu Srbije, njene odluke i zvanične organe. Paradržavne strukture kojima rukovodi Zorana Mihajlović osnovane sa ciljem da se zaštiti taksi mafija u Beogradu neće uspeti u kršenju zakona i nasilnom sprovođenju interesa različitih kartela.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se